## Mazón destaca el suport de la Generalitat a la connexió ferroviària Alcoi-Alacant i l’avanç en el desenrotllament de sòl industrial amb el desbloqueig del projecte Alcoi Sud

*** Destaca el suport del Consell “a una reivindicació legítima” de molts anys que dota d’una connexió directa per a passatgers i mercaderies amb la finalitat de garantir la competitivitat empresarial i la mobilitat dels ciutadans
* Exigix al Govern d’Espanya que “participe en el projecte”, ja que és una infraestructura essencial per al futur de les comarques d’interior que els permetrà, a més, connectar-se amb el corredor mediterrani
* El cap del Consell assistix a la presentació de l’estudi de viabilitat econòmica de la línia fèrria Alcoi-Alacant, que oferix quatre alternatives per a una infraestructura econòmicament viable i ambientalment sostenible
* Anuncia que la Generalitat ja ha acabat els informes per al desenrotllament del projecte Alcoi Sud, per la qual cosa ja “es pot firmar un protocol amb l’Ajuntament” i complir així amb “una petició històrica per a desenrotllar sòl industrial després de més de 30 anys”**

**Alcoi.**

El president de la Generalitat, Carlos Mazón, ha destacat, a Alcoi, el total compromís de la Generalitat amb el projecte del ferrocarril que unisca la ciutat amb Alacant, així com l’ampliació de sòl industrial que “faça del creixement industrial una realitat”.

Així s’ha manifestat el cap del Consell durant la presentació de l’estudi de viabilitat de la connexió per ferrocarril que ha tingut lloc en el Cercle Indústria d’Alcoi, a on ha destacat el suport del Govern Valencià a esta línia fèrria per a passatgers i mercaderies que garantix la competitivitat del seu teixit industrial i la mobilitat.

En la seua intervenció, ha indicat que es fa un pas més per a la connexió directa per ferrocarril d’Alcoi amb Alacant, “una infraestructura essencial per al futur de les comarques d’interior”, al mateix temps que ha fet valdre el “desbloqueig del projecte estratègic Alcoi Sud” per al desenrotllament de sòl industrial.

Per al president, es tracta d’un estudi estratègic fonamental per a la província d’Alacant i per a tota la Comunitat Valenciana, “no només és un somni, és un repte que assumim en primera persona”, ha apuntat.

En este sentit, ha assenyalat que la Diputació d’Alacant, que ha elaborat el projecte, ha posat a la disposició de les diverses administracions “l’estudi de la gran connexió per a viatgers i mercaderies que unirà Alcoi amb Alacant i que ha de ser l’enganxada amb el corredor mediterrani”.

En la seua opinió, “es tracta de les potencialitats i capacitats de desenrotllament industrial, exportació, tràfic de mercaderies i trànsit de persones que necessita Alcoi, les comarques d’interior i, per tant, la Comunitat Valenciana”.

Així, el cap del Consell ha oferit el suport de la Generalitat per a tots els informes necessaris i també per a “posar els recursos perquè esta iniciativa puga arribar a bon port”.

En este sentit, Carlos Mazón ha fet una reivindicació al Govern d’Espanya perquè se sume a este projecte, “ja que és necessari perquè es puga desenrotllar”. Segons ha explicat, “és una petició que prompte es convertirà en una exigència, ja que no es tracta d’un gasto, sinó d’una inversió”. Així, ha assegurat que “quan s’invertix en el futur industrial d’esta zona es té retorn, es té impacte i es genera activitat, riquesa i solidaritat social”.

En concret, este estudi preveu quatre alternatives per a esta via, els traçats de les quals varien entre els 43,9 i els 55,5 quilòmetres. El cap del Consell ha assenyalat que estes alternatives són una solució moderna, eficaç i eficient per a una línia fèrria que pot ser econòmicament viable, ambientalment sostenible i que posa fi a una carència de molts anys.

El president ha assegurat que esta connexió ferroviària “és una reivindicació legítima” des que fa 35 anys es va suprimir el servici de mercaderies en la línia de tren Alcoi-Xàtiva, cosa que suposa l’augment de costos en temps, diners i afecció al medi ambient per a les empreses de la zona, perquè han de realitzar el transport per carretera, al mateix temps que tampoc és competitiva per als passatgers de la zona amb origen o destinació Alacant.

**Desbloqueig del projecte Alcoi Sud**

Durant la seua intervenció, el cap del Consell ha reiterat el suport del Consell al desenrotllament industrial d’Alcoi en “esta reivindicació” i ha destacat la importància del teixit empresarial de les comarques de l’interior en l’Estratègia d’industrialització de la Comunitat Valenciana.

En esta línia, Mazón ha avançat el desbloqueig del projecte estratègic d’Alcoi Sud, que proporcionarà al sector industrial el fet de “disposar de sòl de qualitat tant per a la seua expansió com per a l’atracció d’inversions”. Així, cal indicar que la Conselleria de Medi Ambient, Infraestructures i Territori ja ha acabat els informes sobre esta iniciativa, amb la qual cosa ja “es pot firmar un protocol amb l’Ajuntament” per al desenrotllament d’Alcoi Sud.

Per al cap del Consell, este projecte, compatible amb la protecció del medi ambient, afavorirà la creació de sòl industrial per a “adequar i modernitzar la tradició industrial d’Alcoi i la seua comarca”. Així mateix, ha destacat l’estratègia de simplificació de la Generalitat, que “reduïx burocràcia i permet acurtar terminis en esta mena de projectes”.

Fecha: 03/01/2025